钦定古今图书集成/理学汇编/文学典/第173卷 > 徐师曾文体明辩 > 《七谟序》晋·傅元
## 钦定古今图书集成/理学汇编/文学典/第173卷 > 徐师曾文体明辩 > 《七谟序》晋·傅元

昔枚乘作《七发》，而属文之士若傅毅、刘广、崔骃、李尤、
桓麟、崔琦、刘梁、桓彬之徒，承其流而作之者纷焉。《七
激》《七兴》《七依》《七说》《七蠲》《七举》之篇，于通儒大才马季
长、张平子亦引其源而广之。马作《七广》，张造《七辩》，或
以恢大道而导幽滞，或以黜瑰奓而托讽咏，扬晖播
烈，垂于后世者，凡十有馀篇。自大魏英贤迭作，有陈
王《七启》、王氏《七释》、杨氏《七训》、刘氏《七华》、从父侍中《七
诲》，并陵前而邈后，扬清风于儒林，亦数篇焉。世之贤
明，多称《七激》为工，馀以为未尽善也。《七辩》似也，非张
氏至思比之《七激》，未为劣也。《七释》佥曰“妙哉，吾无间
矣。”若《七依》之卓轹一致，《七辩》之缠绵精巧，《七启》之奔
逸壮丽，《七释》之精密闲理，亦近代之所希也。

《后汉书傅毅传》：“毅以显宗求贤不笃，士多隐处，故作
《七激》以为讽。”

《宋史晁补之传》：“补之字无咎，济州钜野人，太子少傅
迥五世孙，宗悫之曾孙也。父端有，工于诗。补之聪敏
强记，才解字即善属文，王安国一见奇之。十七岁从
父官杭州，倅钱塘山川风物之丽，著七述以谒州通
判苏轼。轼先欲有所赋，读之叹曰：‘吾可以阁笔矣’！又
称其文博辩隽伟，绝人远甚，必显于世。由是知名，举”
进士。

《闻见后录》：“曹植《七启》，言食味芳莲之巢龟，张协《七命》，
言食味丹穴之雏鸡。极盛馔而二物似不宜充庖也。”
《容斋随笔》：“枚乘作《七发》，创意造端，丽旨腴词，上薄骚
些，盖文章领袖，故为可喜。其后继之者，如傅毅《七激》、
张衡《七辩》、崔骃《七依》、马融《七广》、曹植《七启》、王粲《七释》、
张协《七命》之类，规仿太切，了无新意。傅元又集之以”
为《七林》，使人读未终篇，往往弃诸几格。柳子厚《晋问》
乃用其体，而超然别立新机杼，激越清壮，汉晋之间
诸文士之弊于是一洗矣。东方朔《答客难》，自是文中
杰出。扬雄拟之为《解嘲》，尚有驰骋自得之妙。至于崔
骃《达旨》，班固《宾戏》，张衡《应间》，皆屋下架屋，章摹句写，
其病与《七林》同。及韩退之《进学解》出，于是一洗矣。《毛
颖传》初成，世人多笑其怪，虽裴晋公亦不以为可，惟
柳子独爱之。“韩子以文为戏”，本一篇耳。妄人既附以
《革华传》，至于近时罗文、江瑶、叶嘉、陆吉诸传，纷纭杂
沓，皆托以为东坡，大可笑也。

《容斋五笔》：“鄱阳素无图经地志。元祐六年，馀干进士
都颉始作《七谈》一篇，叙土风人物云：张仁有篇，徐濯
有说，顾雍有论，王德琏有记，而未有形于诗赋之流
者，因作七谈。”其起事则命以建端先生，其止语则以
毕意子。其一章言澹浦、彭蠡山川之险，胜番君之灵
杰。其二章言滨湖蒲鱼之利，膏腴七万顷，柔桑蚕茧
之盛；其三章言林麓木植之饶，水草蔬果之衍，鱼鳖
禽畜之富；其四章言铜冶铸钱，陶埴为器；其五章言
宫寺游观，王遥仙坛，吴氏润泉，叔伦戴堤；其六章言
鄱江之水；其七章言尧山之民，有陶唐之遗风。凡三千馀字，自谓八日而成，比之太冲十稔，平子十年为
无慊。予偶于故簏中得之，惜其不传于世，故表著于
此。其所引张、徐、王、顾所著，今不复存，更为可恨也。